#### REGIDORIA DE PROMOCIÓ ECONÒMICA

**Guia resum CONVOCATÒRIA 2021 del programa de subvencions “ARGENTONA IMPULS”: Ajudes pel desenvolupament econòmic local.**

* **Línia A: Subvencions per al foment de l’ocupació**

**Definició i principals requisits**

Ajuts econòmics per a les **empreses** que contractin, **entre l’1 de gener de 2021 i el 19 de novembre de 2021**, i per un període mínim de 6 mesos, persones desocupades empadronades al municipi d’Argentona.

Hauran de complir, entre altres, les condicions i requisits següents:

#### Condicions de les empreses beneficiàries de les subvencions.

* + Empreses, individuals (empresaris/ies individuals) o en forma societària, que comptin, com a mínim, amb un **centre de treball al municipi d’Argentona**.
	+ Formalitzar un contracte laboral durant un termini **mínim de sis mesos** i amb una

#### jornada laboral mínima del 50%.

* + Trobar-se al corrent del compliment de les obligacions tributàries amb l’Ajuntament d’Argentona, l’Agència Estatal d’Administració Tributària i la Seguretat Social.

#### Condicions dels col·lectius de treballadors/es a contractar:

* + Persones en **situació d’atur** i **empadronades al municipi d’Argentona** amb una antiguitat mínima de tres mesos previs a l’inici del contracte.
	+ No han d’haver treballat a l’empresa en els darrers 6 mesos previs a l’inici del contracte.

## Despeses subvencionables

Són despeses subvencionables els costos de contractació, és a dir, el salari brut mensual, inclòs el prorrateig de les pagues extraordinàries, i les quotes corresponents a la seguretat social a càrrec de l'empresa dels sis primers mesos de contractació.

## Import de la subvenció

La quantia dels ajuts individuals serà del **50% de la suma total de les despeses subvencionables**, amb un **import màxim de 4.500 €.** Els imports a atorgar aniran en funció de la puntuació obtinguda segons la valoració efectuada pel Comitè Tècnic:

* + - Per a qui obtingui entre 5 i 9 punts: 3.000 €
		- Per a qui obtingui de 10 a 19 punts: 4.000 €
		- Per a qui obtingui 20 o més punts: 4.500 €

### **Els criteris que s’utilitzaran per a la valoració de les sol·licituds, i la seva ponderació, queden recollits en el punt 8è de les Bases reguladores.**

En les contractacions laborals a temps parcial, el topall màxim de la subvenció es calcularà de forma proporcional al percentatge de la jornada laboral.

Cap empresa podrà rebre subvenció per més de dues contractacions.

## Documentació a presentar (en el moment de presentació de la sol·licitud)

Els sol·licitants hauran de presentar la documentació que es relaciona a continuació:

1. Instància de sol·licitud de subvenció (model normalitzat que inclou declaració responsable relativa a subvencions rebudes de les Administracions o ens públics i altres relatives al compliment de la normativa aplicable).
2. Còpia dels contractes de treball per als que se sol·licita la subvenció.
3. Fotocòpia NIF/CIF de l’empresa.
4. En el cas de persones jurídiques, còpia de l’escriptura de constitució de l’empresa i DNI/NIF de la persona signant de la sol·licitud com a representant de l’empresa.
5. Declaració censal d’alta o modificació en el cens d’obligats tributaris (model 036 / 037 de l’Agència Tributària) que acrediti l’exercici d’una activitat econòmica en el municipi d’Argentona, i/o certificat de situació censal expedit per l’Agència Tributaria.
6. Certificat de vida laboral de l’empresa.
7. Full de sol·licitud de transferència bancària amb el número del compte bancari i titularitat del compte (\* model normalitzat Annex 1).
8. La següent documentació de les persones contractades:
	* còpia del DNI / NIE;
	* certificat de vida laboral;
	* si s’escau, còpia del reconeixement de grau de discapacitat (comunament certificat).
	* autorització per accedir a la comprovació de l’històric d’empadronament (\* model normalitzat).

*(\*) Models normalitzats establerts a la convocatòria, disponibles al web del SEMPRE (*[*https://argentona.cat/sempre*](https://argentona.cat/sempre)*)*

# Línia B: Subvencions per al foment de l’autoocupació i l’inici de nova activitat econòmica

## Definició i principals requisits

Ajuts econòmics per a **persones desocupades** que iniciïn **una nova activitat econòmica com a treballadors autònoms,** en el període compres entre **l’1 de gener de 2021 i el 19 de novembre de 2021** i que compleixin, entre altres, les condicions i requisits següents:

* + Estar en situació d’atur amb caràcter previ a donar-se d’alta al Règim Especial de Treballadors Autònoms (RETA). S’acreditarà aquesta situació amb un informe de la vida laboral.
	+ Causar alta inicial d’activitat i alta en el Règim Especial de Treballadors Autònoms (RETA) en el període compres entre **l’1 de gener de 2021 i el 19 de novembre de 2021.**
	+ No haver estat donat d’alta en el RETA (Règim Especial de Treballadors Autònoms) per la mateixa activitat o similar en els últims sis mesos anteriors a la data d’alta.
	+ Que la nova activitat estigui domiciliada a Argentona i/o que tingui un centre de treball al municipi.
	+ Que es disposi de les llicències municipals exigibles relatives a l’activitat objecte de subvenció o que havent-les sol·licitat, estiguin en tràmit.
	+ Desenvolupar, a criteri de l'Ajuntament d’Argentona, una activitat lícita que no suposi discriminació, atempti contra la dignitat i igualtat de les persones, fomenti la violència o vagi contra els drets humans, no portar a terme accions que siguin il·legals, nocives, perilloses o molestes ni que puguin ferir la sensibilitat de les persones i/o les empreses.
	+ Comptar amb un Pla d’empresa i el certificat de viabilitat emès pels tècnics del Servei de Promoció Econòmica de l’Ajuntament d’Argentona.
	+ Trobar-se al corrent del compliment de les obligacions tributàries amb l’Ajuntament d’Argentona, l’Agència Estatal d’Administració Tributària i la Seguretat Social.

## Despeses subvencionables

Són despeses subvencionables les que de manera inequívoca estiguin clarament vinculades a la nova activitat, responguin a la naturalesa de l'activitat subvencionada.

Es subvencionaran les següents despeses realitzades en els **6 primers mesos d’activitat**:

* + Les quotes de cotització al RETA (Règim Especial de Treballadors Autònoms) dels 6 primers mesos.
	+ Les despeses associades a l’inici i posada en marxa de la nova activitat: Llicències municipals, permisos i projectes tècnics per la legalització de l’activitat.
	+ Les despeses d'arrendament associades als locals, despatxos o espais de coworking afectes fiscalment a l'activitat.
	+ Despeses generals vinculades a l’inici de l’activitat ( gestoria, serveis professionals, promoció i publicitat, formació, material d’oficina, subministraments i compra de matèries primeres i mercaderies) .
	+ Despeses realitzades en la digitalització de l’empresa. (pàgina web, màrqueting digital, venda en línia, aplicacions informàtiques).
* *No es considerarà subvencionable l’Impost sobre el Valor Afegit (IVA) quan sigui susceptible de recuperació o compensació.*

## Import de la subvenció

La quantia dels ajuts individuals serà del **50% de la suma total de les despeses subvencionables**, amb un **import màxim de 4.500 €.** Els imports a atorgar aniran en funció de la puntuació obtinguda segons la valoració efectuada pel Comitè Tècnic:

* + Per a qui obtingui entre 5 i 9 punts: 3.000 €
	+ Per a qui obtingui de 10 a 19 punts: 4.000 €
	+ Per a qui obtingui 20 o més punts: 4.500 €

### **Els criteris que s’utilitzaran per a la valoració de les sol·licituds, i la seva ponderació, queden recollits en el punt 8è de les Bases reguladores.**

**Documentació a presentar (en el moment de presentació de la sol·licitud)**

Els sol·licitants hauran de presentar la documentació que es relaciona a continuació:

1. Instància de sol·licitud de subvenció (\* model normalitzat que inclou declaració relativa a subvencions rebudes de les Administracions o ens públics i altres relatives al compliment de la normativa aplicable).
2. Fotocòpia del document d’identitat (NIF o NIE) del sol·licitant.
3. Certificat de vida laboral.
4. Declaració censal d’alta en el cens d’obligats tributaris (model 036 / 037 de l’Agència Tributària) que acrediti l’inici d’una activitat econòmica en el municipi d’Argentona, i/o certificat de situació censal expedit per l’Agència Tributaria.
5. Còpia de l’alta al Règim Espacial de Treballadors Autònoms (RETA)
6. Certificat de viabilitat emes pels tècnics del SEMPRE.
7. Full de sol·licitud de transferència bancària (\* model normalitzat Annex 1).

*(\*) Models normalitzats establerts a la convocatòria, disponibles al web del SEMPRE (*[*https://argentona.cat/sempre*](https://argentona.cat/sempre)*)*

**LLOC I TERMINI DE PRESENTACIÓ DE LES SOL·LICITUDS**

Les sol·licituds per concórrer a aquests ajuts s´han de formular mitjançant **instància general** que, junt amb la documentació requerida, **S'HAURÀ DE PRESENTAR TELEMÀTICAMENT** des del Portal de Tràmits i Gestions de la Seu Electrònica de l’Ajuntament d’Argentona (<https://seuelectronica.argentona.cat/>).

Les entitats sol·licitants hauran de presentar, juntament amb la sol·licitud, els formularis o models corresponents a la línia de subvenció concreta de la convocatòria a la qual s’opti, d’acord amb els models establerts.

Trobareu els formularis i models normalitzats a la web municipal (<http://argentona.cat/>) i a la del SEMPRE ([http://argentona.cat/sempre),](http://argentona.cat/sempre%29) així com una **guia amb informació per a dur a terme la tramitació telemàtica**.

* És important omplir correctament el formulari i adjuntar tota la documentació que es demana. En la guia de tramitació electrònica trobareu com adjuntar aquesta documentació.

El termini de presentació de les sol·licituds començarà l’endemà de la publicació d’un extracte de la convocatòria al Butlletí Oficial de la Província de Barcelona, a través de la Base de Dades Nacional de Subvencions (BDNS) i **finalitzarà el 19 de novembre de 2021.**

***Des del Servei de Promoció Econòmica (SEMPRE) restem a la vostra disposició per poder-vos assessorar en qualsevol consulta o aclariment. Es recomana fer ús del servei de cita prèvia del SEMPRE, per tal que els tècnics revisin prèviament la documentació a presentar.***

***Per qualsevol consulta, aclariment o per demanar cita prèvia, truqueu al telèfon 93 797 49 00 o bé envieu un correu electrònic a*** ***sempre@argentona.cat******.***